Na temelju članka 132. Zakona o gradnji („Narodne novine“ br. 153/13, 20/17, 39/19, 125/19) i članka 31. Statuta Općine Bol („Službeni glasnik“ Općine Bol br. 03/21, 4/22) i na temelju prethodnog mišljenja TZO Bol od \_\_\_\_\_\_\_\_, općinsko vijeće Općine Bol na \_\_\_\_\_\_\_\_\_\_\_\_\_ sjednici održanoj dana \_\_\_\_\_\_\_\_ donijelo je

O D L U K U

o privremenoj zabrani izvođenja građevinskih radova

tijekom turističke sezone u 2025. godini

Članak 1.

Ovom se Odlukom uređuju pitanja privremene zabrane izvođenja građevinskih radova na području Općine Bol, koji se odnose na zemljane radove i radove na izgradnji konstrukcije građevina, odnosno vrste radove za vrijeme trajanja turističke sezone, razdoblje kalendarske godine i vrijeme u kojemu se ograničava i privremeno zabranjuje izvođenje građevinskih radova.

II VRSTE GRAĐEVINA ČIJE SE GRAĐENJE PRIVREMENO ZABRANJUJE

Članak 2.

Privremeno je zabranjeno izvoditi zemljane radove i radove na izgradnji konstrukcija svih vrsta građevina, osim građevina javne i društvene namjene za obavljanje djelatnosti u području društvenih djelatnosti (odgoja, obrazovanja, prosvjete, znanosti, kulture, sporta, zdravstva i socijalne skrbi), radu državnih tijela i organizacija, tijela i organizacija jedinice lokalne i područne (regionalne) samouprave, pravnih osoba s javnim ovlastima i vjerskih zajednica te prometne infrastrukture.

Članak 3.

Zabrana radova ne odnosi se na građevinske radove u slijedećim slučajevima:

-građenje objekata za koje je odlukom Vlade RH ili posebnim zakonom utvrđen interes Republike Hrvatske,

-izvođenje radova na uklanjanju građevina na temelju inspekcijskog rješenja ili odluke drugog državnog tijela državne vlasti,

-građenje građevina, odnosno izvođenje radova u godini u kojoj je odluka stupila na snagu.

III VRIJEME I RAZDOBLJA PRIVREMENE ZABRANE

Članak 4.

U građevinskoj zoni naselja Bol i naselja Murvica ne smiju se izvoditi građevinski radovi iz čl. 2. u razdoblju od 01. lipnja 2025. do 30 . rujna 2025. godine i svake nedjelje i državnog praznika u toku preostalog razdoblja u godini, u vremenu od 00.00 do 24.00 sati.

Članak 5.

Nadzor nad provedbom ove Odluke provodi nadležni komunalni redar sukladno odredbama Zakona o građevinskoj inspekciji („Narodne novine“, broj 153/13).

Članak 6.

Fizičkoj i pravnoj osobi koja postupa protivno zabranama iz ove Odluke, u razdoblju iz članka 4. ove Odluke izreći će se novčana kazna sukladno članku 167. st. 5. točka 8. Zakona o gradnji (“Narodne novine 153/13, 20/17, 39/19 i 125/19)”.

Članak 7.

Ova Odluka stupa na snagu osmog dana od dana objave, a objavljuje se u „Službenim glasniku Općine Bol.“

OPĆINSKO VIJEĆE OPĆINE BOL

PREDSJEDNICA VIJEĆA:

Nataša Paleka Jakšić